Video: 15 in arres ná chaos buite FNB-stadionBeeldmateriaal van kringtelevisiekameras by die motorhawe het intussen opgeduik waarop gesien kan word hoe mense beroof en aangerand word. Die polisie het 15 mense in hegtenis geneem in verband met verskeie misdade wat in en om die FNB-stadion in Soweto gepleeg is vóór, tydens en ná die naweek se sterbelaaide Global Citizen-fees in Gauteng, sê die minister van polisie, Bheki Cele. Die minister het die media tydens ŉ perskonferensie toegespreek nadat mense woedend in die sosiale media gereageer het op die tientalle konsertgangers wat aangeval en beroof is by ŉ vulstasie terwyl hulle op saamrygeleenthede gewag het. Cele het gesê tot dusver is 50 klagte by die polisie aanhangig gemaak. Van diegene wat in hegtenis geneem is, word ses aangekla van aanranding en diefstal in verband met die voorvalle by die Sasol-motorhawe. Hoewel ŉ omvattende polisiëringsplan in werking gestel is, het Cele gesê, was daar “onvoorsiene omstandighede”, onder meer “die ineenstorting van die verkeersbestuur” en die feit dat druk verkeer op mobiele netwerke en ŉ gebrek aan selfoonsein mense na die vulstasie toe gedwing het om duim te gooi. Hy het later erken die polisie kon meer gedoen het om die mense teen kriminele elemente buite die stadion te beskerm. “[Polisiebeskerming] was ontoereikend en ons kon beter gereageer het,” het hy gesê. Die minister het egter bewerings in die sosiale media ontken dat daar geen teken van die polisie was nie. Hy beweer polisie van die Booysens-polisiestasie het die omgewing om die stadion gepatrolleer. Cele sê die polisie is op die spoor van verdagtes wat van die rooftogte verdink word.